SATSER: De siste åtte årene har SVs oppslutning blant arbeidsfolk vært historisk lav. Nå mener partisekretær­kandidat Andreas C. Halse at partiet må ta opp om arbeidervelgerne.

SV

– Vi har altfor lav oppslutning blant fagorganiserte. Skal SV bli et kraftfullt alternativ til venstre, må vi nå grupper vi ikke treffer i dag. sier Andreas Christiansen Halse.

Den tidligere SU-lederen er en av to kandidater til det viktig vervet som partisekretær i SV som blir ledig når Kari Elisabeth Kaski fratrer vervet på landsmøtet i midten av mars. Den andre kandidaten er Audun Herning, også han tidligere SU-leder.

SV: • Partisekretær Kari Elisabeth Kaski går av på landsmøtet til SV 17.–19. mars etter å ha blitt innstilt som førstekandidat til Stortinget fra Oslo. • De tidligere Sosialistisk Ungdom-lederne Audun Herning og Andreas C. Halse konkurrerer om å ta over. • Et flertall på seks i valg­komiteen har innstillt Herning, mens et mindretall på tre har innstilt Halse som parti­sekretær. • SV har de siste årene vaket rundt sperregrensa på 4 prosent. I snitt lå partiet på 4,1 prosent på meningsmålingen i februar.

Historisk nedtur

Tallene gir Halse rett. En gjennomgang av SVs oppslutning blant LO-medlemmene siden 1965 viser at SV er inne i den lengste perioden med lav oppslutning blant LO-medlemmer i partiets historie.

Ved stortingsvalget i 2009 fikk partiet for første gang siden 1977 under 6 prosent oppslutning blant LO-medlemmene, med 5,4 prosent. Siden har de ligget under sekstallet.

LOs ferskeste meningsmåling, tatt opp oktober 2016, viser at partiet seiler mot en ny nedtur, med støtte fra kun 5,5 prosent av medlemmene dersom SV holder kursen.

Mens partiet ser ut til å ha stabilisert seg på et lavt nivå, har støtten til Arbeiderpartiet skutt i været. Fra et bunn-nivå blant LO-medlemmene på 33 prosent i 2001, måles Ap nå til over 60 prosent. Man må nesten 25 år tilbake, til valget i 1993, for å finne så stor Ap-støtte blant de fagorganiserte.

Vil sikre vilkårene

Halse, som de siste åtte årene har jobbet tett på og i fagbevegelsen fremmer nå to forslag til landsmøtet. Målet er å presse Ap fra venstre for å sikre rettighetene til arbeidere som har fått arbeidsvilkårene undergravd av EØS-avtalen. Han ber SV gå inn for:

• Å endre arbeidsmiljølovens bestemmelser slik at bruk av bemanningsbyråer kun er tillatt for å dekke reelle vikariater.

• Å gjeninnføre kollektive søksmålsrett i saker om innleie fra bemanningsforetak.

– Når jeg snakker med folk, enten det er de som jobber på byggeplass, i helsevesenet, eller driver med tilsyn, blir jeg sjokkert over hvor langt utviklingen har gått. Vi er på vei dit hvor det ikke finnes anstendig betalte jobber igjen til folk uten høy utdanning, sier Halse.

Han mener flere bransjer nærmer seg en krisetilstand.

– Er det mulig å redde et seriøst arbeidsliv uten å si opp EØS-avtalen?

– Jeg er helt enig med dem som vil erstatte EØS-avtalen med noe bedre. Men kampen mot EØS må kjempes på to spor: På lang sikt oppsigelse av avtalen, på kort sikt bruke alle pragmatiske og kreative løsninger vi kan for å sikre arbeidsvilkår innenfor avtalen, sier Halse.

– Er ikke oppslutning blant arbeidsfolk den radikale venstresidas evige, men uoppnåelige drøm?

– Nei. Jeg mener SV, ved å prioritere kamp mot ulikhet, fattigdom og for en profittfri velferd, har pekt ut en politikk som har appell både blant arbeidsfolk og i middelklassen.

Må representere flere

Også Audun Herning, som er foreslått som partisekretær av et flertall i valgkomiteen, mener SV må nå breiere ut for å vinne valg.

– For mange velgere oppleves det nok som om SV ikke kjenner virkeligheten deres. Vi må bli flinkere til å formulere og ta tak i de problemene mange mennesker lever med i dag, sier Herning.

Han peker på det voksende problemet med barnefattigdom som et eksempel. Herning tror SVs oppslutning ved valg i stor grad vil avhenge av om partiet klarer å vokse og engasjere flere medlemmer mellom valgene, og vil prioritere å fortsette den positive utviklingen SV har hatt i rekruttering de siste årene.

jos@klassekampen.no